Document ID: 31997D0878

KOMISSION PÄÄTÖS,
tehty 23 päivänä joulukuuta 1997,
eräitä Ugandasta, Keniasta, Tansaniasta ja Mosambikista peräisin olevia kalastustuotteita koskevista suojatoimenpiteistä (ETA:n kannalta merkityksellinen teksti) (97/878/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kolmansista maista yhteisöön tuotavien tuotteiden eläinlääkintätarkastusten järjestämistä koskevista periaatteista 10 päivänä joulukuuta 1990 annetun neuvoston direktiivin 90/675/ETY (1), sellaisena kuin se on viimeksi muutettuna direktiivillä 96/43/EY (2), ja erityisesti sen 19 artiklan 1 kohdan,
sekä katsoo, että
direktiivin 90/675/ETY 19 artiklan mukaisesti on erittäin aiheellista, että tehdään tarvittavat päätökset eräiden sellaisista kolmansista maista tuotavien tuotteiden osalta, joissa ilmenee tai leviää seikka, josta voi olla vakavaa vaaraa eläimille tai ihmisten terveydelle,
Ugandassa, Keniassa, Tansaniassa ja Mosambikissa etenee koleraepidemia ja tämä tauti on vakava vaara ihmisten terveydelle ja lisäksi koleran taudinaiheuttaja voi saastuttaa eläimet ja eläintuotteet,
on aiheellista kieltää Ugandasta, Keniasta, Tansaniasta ja Mosambikista peräisin tai lähtöisin olevien tuoreiden kalastustuotteiden tuonti,
kun Ugandasta, Keniasta, Tansaniasta ja Mosambikista peräisin olevia jalostettuja ja jäädytettyjä kalastustuotteita tuodaan yhteisön rajatarkastusasemille, niistä olisi otettava näytteet niiden puhtauden varmistamiseksi, ja
tällaisen kokeen avulla on erityisesti pystyttävä toteamaan Salmonellae- ja Vibrio spp. -bakteerit (Vibrio cholerae ja Vibrio parahaemolyticus),
ON TEHNYT TÄMÄN PÄÄTÖKSEN:
1 artikla
Tätä päätöstä sovelletaan Ugandasta, Keniasta, Tansaniasta ja Mosambikista peräisin oleviin tuoreisiin, jäädytettyihin tai jalostettuihin kalastustuotteisiin. Sitä ei sovelleta merellä pyydettyihin, jäädytettyihin ja lopullisesti pakattuihin kalastustuotteisiin, jotka puretaan aluksesta suoraan yhteisön alueelle.
2 artikla
Jäsenvaltioiden on kiellettävä Ugandasta, Keniasta, Tansaniasta ja Mosambikista peräisin olevien tuoreiden kalastustuotteiden tuonti alueelleen.
3 artikla
Jäsenvaltioiden on asianmukaisten näytteenotto-ohjelmien ja havaintomenetelmien avulla tehtävä jokaiselle Ugandasta, Keniasta, Tansaniasta ja Mosambikista peräisin olevalle jäädytettyjä ja jalostettuja kalastustuotteita sisältävälle erälle mikrobiologinen tutkimus, jonka tarkoituksena on varmistaa, että kyseiset tuotteet eivät vaaranna ihmisten terveyttä. Tämä koe on tehtävä erityisesti Salmonellae-bakteerien toteamiseksi, ja jäädytettyjen tuotteiden osalta, Vibrio spp. -bakteerien toteamiseksi (Vibrio cholerae ja tarvittaessa Vibrio parahaemolyticus).
4 artikla
Jäsenvaltiot eivät saa antaa lupaa tuoda kyseisiä kalastustuotteita alueelleen tai lähettää niitä toiseen jäsenvaltioon ennen kuin vaadittujen kokeiden tulokset ovat hyväksyttäviä.
5 artikla
Jos jokin jäsenvaltioiden viranomaiset havaitsevat maahantulotarkastuksessa koleran taudinaiheuttajan, niiden on ilmoitettava siitä viipymättä komissiolle ja muille jäsenvaltioille, sanotun kuitenkaan rajoittamatta tarvittavien toimenpiteiden toteuttamista saastuneelle erälle.
6 artikla
Lähettäjä, vastaanottaja tai näiden edustaja vastaa kaikista tämän päätöksen soveltamisesta aiheutuvista kuluista.
7 artikla
Kumotaan komission päätökset 97/272/EY (3), 97/273/EY (4), 97/274/EY (5).
8 artikla
Jäsenvaltioiden on muutettava kauppaan soveltamansa toimenpiteet tämän päätöksen mukaisiksi. Niiden on viipymättä ilmoitettava tästä komissiolle.
9 artikla
Tämä päätös on osoitettu kaikille jäsenvaltioille.
Tehty Brysselissä 23 päivänä joulukuuta 1997.

Labels: 0
13
18
6